KOMMISSIONENS BESLUTNING af 22. januar 1997 om bemyndigelse af medlemsstaterne til midlertidigt at tillade handel med vegetativt formeringsmateriale af vin, der ikke opfylder kravene i Rådets direktiv 68/193/EØF (97/112/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 68/193/EØF af 9. april 1968 om handel med vegetativt formeringsmateriale af vin (1), senest ændret ved akten vedrørende Østrigs, Finlands og Sveriges tiltrædelse, særlig artikel 14,

under henvisning til anmodning fra Italien, og

ud fra følgende betragtninger:

I EF og navnlig i Italien har produktionen af visse vegetative formeringsmaterialer af vin, nemlig af podekviste, der opfylder kravene i direktiv 68/193/EØF for så vidt angår sort, været utilstrækkelig i 1996, således at den ikke kan tilfredsstille efterspørgslen i dette land;

det er umuligt at dække behovene på tilfredsstillende måde ved at anvende podekviste, der opfylder alle krav i nævnte direktiv;

Italien bør derfor i en periode, der udløber den 28. februar 1997, bemyndiges til at tillade handel med podekviste af en kategori, som er undergivet mindre strenge krav;

desuden bør andre medlemsstater, som er i stand til at forsyne Italien med sådant materiale, bemyndiges til at tillade handel med hermed i dette øjemed;

tilladelsen må kun benyttes i overensstemmelse med de plantesundhedskrav og -betingelser, der er stillet i Rådets direktiv 77/93/EØF (2), senest ændret ved Kommissionens direktiv 96/78/EF (3), og navnlig i Kommissionens beslutning 97/78/EF af 14. januar 1997 om bemyndigelse af medlemsstaterne til i særlige tilfælde at indrømme undtagelser fra visse bestemmelser i Rådets direktiv 77/93/EØF for planter af Vitis L., dog ikke frugter, med oprindelse i Kroatien eller Slovenien (4);

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

Italien bemyndiges til indtil den 28. februar 1997 at tillade handel på sit område med højst 1 300 000 podekviste af vin af sorter, der ikke officielt har adgang til certificering eller kontrol af formeringsmateriale i henhold til direktiv 68/193/EØF, og som er høstet i Kroatien eller Slovenien, forudsat at følgende betingelser er opfyldt:

a) de krav og betingelser, der er stillet i Kommissionens beslutning 97/78/EF, skal være opfyldt

b) den officielle etiket skal være brun og bære påskriften »mindre strenge krav«.

Artikel 2

De øvrige medlemsstater bemyndiges til på de i artikel 1 fastsatte betingelser og med de formål, der er tilsigtet af den medlemsstat, som har fremsat anmodningen, at tillade handel på deres område med podekviste af vin, for hvilke handel tillades i medfør af denne beslutning.

Artikel 3

Medlemsstaterne giver straks Kommissionen og de øvrige medlemsstater meddelelse om, hvor store mængder formeringsmateriale, der er tilladt bragt i handelen på deres område i medfør af denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 22. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 93 af 17. 4. 1968, s. 15.

(2) EFT nr. L 26 af 31. 1. 1977, s. 20.

(3) EFT nr. L 321 af 12. 12. 1996, s. 20.

(4) EFT nr. L 22 af 24. 1. 1997, s. 35.